CONTESTACIÓN: Quan se diz que un sistema de tillas facilita l'aprendizache d'a lectoscritura, en realidat se fa referencia a una interpretación teorica de l'aplicación d'unas normas que no se veye refrendada por a practica y as experiencias docents. A verdaderament valiosa información sobre totz es aspectos d'una parola se troba en os diccionarios; un diccionario que omite a información sobre a pronuncia ye defectuoso, bien porque a luenga en a que ye vehicular no ha definiu suficientment (u satisfactoriament) una  ortofonía, bien porque se considera que ixa información ye prescindible ta o publico ta lo que va destinau. En determinadas luengas, os diccionarios normativos prescinden d'información prosodica por considerar que a sola forma escrita ya ye suficient ta deducir a suya formulación oral, mientres que os diccionarios bilingües sí contienen ixa información; allora, ye a previsión que se fa d'o destinatario d'a obra o que marca que ixa información siga pertinent u no. Obligar a totz os parladors d'una luenga a  marcar a tonicidat de todas as parolas en totz es textos que escriban, ye presumir que totz es textos tienen como finalidat l'aprendizache d'a luenga por parti d'os lectors; y ixo sí ye una presunción maximalista que implica "por si alcaso". Por cuentra, os textos (y repertorios, glosarios, etc.) elaboraus ta l'aprendizache d'una luenga han de contemplar un amplo ventallo d'informacions que s'han de facilitar a los lectors, incluida la pronuncia y a prosodia. Tant important en a interpretación d'un texto  puede estar a tonicidat (a primaria, la segundaria en determinadas parolas) como a correcta entonación de clausulas; pero no a todas ixas qüestions se lis da treslau en as normas ortograficas d'as diferents luengas. Se veiga tamién a contestación a las esmiendas 12-31/12-32. SE DESETIMA